Sergej Obraztsov
Sergej Obraztsov, 1901-1991, russisk skuespiller. Han debuterede 1922 som skuespiller og året efter som dukkefører på Moskva Kunstnerteaters musikalske forsøgsscene. 1931 blev Obraztsov kunstnerisk leder af Det Statslige Centrale Dukketeater. Inspireret af bl.a. Gogols groteske litteratur udviklede han den parodiske genre romancer med dukker for skuespiller og dukke. Han iscenesatte mere end 50 dukkespil, lavede dokumentarfilm og skrev metodisk-teoretiske bøger om dukkeførerskuespilleren. Hans forestillinger henvendte sig til såvel voksne som børn.